Dosentti Pertti Timonen ennustaa HS:n tuoreen kannatusmittauksen luovan säpinää hallitusneuvotteluihin.

Hallitustunnustelija Antti Rinne (sd) on käytännössä pelannut Jussi Halla-ahon johtamat perussuomalaiset ulos hallitusneuvotteluista. Pete Anikari /IL

Helsingin Sanomien maanantaina julkaisemassa kannatuskyselyssä eduskuntavaalien kärkikolmikko on mennyt keskenään sekaisin.

Kyselytuloksissa vaalit niukasti voittanut SDP on tippunut kolmannelle sijalle ja ohi ovat kiilanneet ykköseksi perussuomalaiset ja kakkoseksi kokoomus.

Perussuomalaisten kannatus on kyselyssä 1,8 prosenttiyksikköä korkeampi kuin SDP:n.

Tampereen yliopiston valtio-opin dosentti Pertti Timosen mukaan kannatusmittaustulos tulee todennäköisesti vaikuttamaan meneillä olevaan uuden hallituksen muodostamiseen.

– Varmasti tämä tuo tiettyä säpinää hallitusneuvotteluihin ja perussuomalaisten itsetunto nousee. Voi ajatella, että Antti Rinteen asema on entistä vaikeampi, koska SDP:n voitto oli niin niukka, Timonen sanoo.

Heti vaalien jälkeisillä viikoilla tehdyn mittauksen virhemarginaali on suurimmilla puolueilla 2,8 prosenttiyksikköä suuntaansa. Vaali-illan tulokseen verratessa muutokset mahtuvat siis marginaalin sisään.

Silti tulos kuvastaa Timosen mukaan trendiä, joka oli havaittavissa juuri ennen vaaleja.

– Vaalitaistelun loppuvaiheessa oli nähtävissä, että perussuomalaiset nousee ja demarit sulaa alaspäin. Demareille oli erittäin hyvä asia, että vaalit sattuivat olemaan juuri silloin kun olivat, jolloin se pysyi vielä suurimpana puolueena.

Vuosikymmeniä vaaleja seuranneen Timosen mielestä perussuomalaisille kuuluu sekä vaali- että galluptuloksen perusteella paikka hallituksessa.

– Perussuomalaiset pitäisi ottaa hallitukseen, koska se olisi parlamentaaristen sääntöjen mukaista. Puolue oli todellisuudessa yksi vaalien voittajista, Timonen sanoo.

Hän muistuttaa, että Juha Sipilän hallituksen muodostivat vaalien kolme suurinta puoluetta. SDP:n, perussuomalaisten ja kokoomuksen hallituksella olisi tuntuva enemmistö eduskunnassa, mutta puolueiden tavoitteiden yhteen sovittaminen olisi todella vaikeaa.

Lisäksi Rinne käytännössä pelasi perussuomalaiset jo ennen vaaleja ulos hallituksesta, vaikka viime päivinä hän onkin vakuutellut kaikkien puolueiden olevan yhä neuvotteluissa mukana.

– Silti kolmen suurimman hallitus vastaisi parhaiten äänestäjien kantaa. Perussuomalaiset on saanut niin paljon kannatusta, että sen pitäisi saada mahdollisuus toimia hallituksessa, Timonen sanoo.

”Keskusta oppositioon”

Vaali-iltaan nähden eniten kannatustaan nostivat kyselyssä vaalien suurimmat voittajat, perussuomalaiset ja vihreät. Timosen mukaan tuloksessa näkyy perinteinen ”voittajien kärryille hyppääminen”.

Keskustan kannatus on sen sijaan laskenut gallupissa vaali-illasta yli prosenttiyksikön verran 12,7 prosenttiin. Tällä tuloksella entinen pääministeripuolue on nyt valahtanut viidenneksi suurimmaksi puolueeksi vihreiden jälkeen.

Viikonloppuna keskusta piti vielä ovea hallitukseen enemmän kuin raollaan. Timonen ei kuitenkaan pitäisi keskustan hallitusvastuuta uskottavana.

– Olen pitänyt epäparlamentaarisena sekä vaalien tulosta vääristävänä ja kumoavana, että keskusta yritettäisiin vuosisadan tappion jälkeen saada hallitukseen.

Käsitystä vahvistaa Timosen mukaan entisestään kannatusmittaus, jonka tulos on keskustalle vielä vaalitulostakin huonompi.

– Kyllä keskustan paikka vaalien ja gallupin perusteella on oppositiossa.

Todennäköisimpänä hallituskokoonpanona Timonen pitää yhä niin sanottua sinipunaa – tai tässä tapauksessa oikeammin punasini-hallitusta. Siinä SDP:n rinnalla maata johtaisivat kokoomus, vihreät ja RKP.

– Toisaalta hyvään parlamentarismiin istuisi se, että kolme suurinta muodostaisi hallituksen, hän lisää.